વાઇલ્ડ-લાઇફ ફોટોગ્રાફી કરતા ભાટી એન.ને આ ફીલ્ડ સાથે સંકળાયેલા લોકો ધ મેટિંગ માસ્ટર કહે છે. ભાટી એન.ના કલેક્શનમાં પ્રાણી અને પક્ષીઓના મેટિંગના બત્રીસ અલભ્ય કહેવાય એવા અને ઓછી મુશ્કેલી સાથે મળી જાય એવા ચાલીસ જેટલા મેટિંગ-ફોટોગ્રાફ છે, જેના માટે તેમણે લગભગ વીસ વર્ષની તપશ્ચર્યા કરી છે. સિંહ-સિંહણના મેટિંગના ફોટોગ્રાફ માટે તો ભાટીએ ખાસ ગુજરાત સરકારની પરમિશન લીધી હતી. જૂના દિવસોને યાદ કરીને ભાટી કહે છે, ‘લાયનના મેટિંગ પિરિયડ દરમ્યાન ગીર ફૉરેસ્ટમાં પ્રવેશબંધી હોય છે. મારે તો એ જ ફોટો લેવો હતો એટલે મારે પરમિશન લેવી પડી. મેટિંગમાં ખલેલ પડે તો સિંહ-સિંહણ તમને જીવતાં ન છોડે. મને પરમિશન આપતી વખતે મારી પાસે લેખિતમાં લેવામાં આવ્યું હતું કે મારી સાથે કંઈ પણ બને તો એનો જવાબદાર હું છું.’